Адсюль у цэнтр гарпасёлка вядзе шырокая вуліца з тратуарамі паабапал праезджай часткі. За некалькімі шматкватэрнымі дамамі з двух бакоў вокны ў вокны выстраіліся аднапавярховыя ў большасці драўляныя будынкі. Каля абітага пафарбаванай вагонкай дома старанна прыбірала вуліцу немаладых гадоў жанчына, якая ветліва павіталася. Прыпыніўся ля яе. Гаспадыня назвалася Параскай Скварцовай. Паўтара дзесяцігоддзя таму пасля смерці мужа засталася адна. Да вайны з бацькамі жыла ў суседняй вёсцы Высокі Полк. Перажыла нямецка-фашысцкую акупацыю. У мірны час выйшла замуж у Парычы. Маладая сям’я займела свой дом. Капітальна адрамантавалі яго. Чацвёра дзяцей выраслі і раз’ехаліся па свеце. Летам прыязджаюць сем’ямі, адпачываюць у родных мясцінах.